
Ministru kabineta rīkojums Nr. 41
Rīgā 2023. gada 25. janvārī (prot. Nr. 4 14. §)
Par nekustamā īpašuma "Biškopības muzejs" Vecbebros, Bebru pagastā, Aizkraukles novadā, pārņemšanu valsts īpašumā Izglītības un zinātnes ministrijas valdījumā
· 1. Ņemot vērā, ka Aizkraukles novada pašvaldībai īpašumā nodotais nekustamais īpašums "Biškopības muzejs" (nekustamā īpašuma kadastra Nr. 3246 006 0386) – zemes vienība (zemes vienības kadastra apzīmējums 3246 006 0383) 0,5524 ha platībā un divas būves (būvju kadastra apzīmējumi 3246 006 0111 003 un 3246 006 0111 004) – Vecbebros, Bebru pagastā, Aizkraukles novadā, vairs netiek izmantots Ministru kabineta 2013. gada 16. jūlija rīkojuma Nr. 324 "Par Vecbebru Profesionālās vidusskolas reorganizāciju" 6. punktā minēto funkciju īstenošanai, saskaņā ar Publiskas personas mantas atsavināšanas likuma 42. panta pirmo daļu un 43. pantu pārņemt nekustamo īpašumu bez atlīdzības valsts īpašumā un nodot Izglītības un zinātnes ministrijas valdījumā.
· 2. Izglītības un zinātnes ministrijai pārņemt no Aizkraukles novada pašvaldības šā rīkojuma 1. punktā minēto nekustamo īpašumu un normatīvajos aktos noteiktajā kārtībā nostiprināt zemesgrāmatā īpašuma tiesības uz valsts vārda Izglītības un zinātnes ministrijas personā.

